ভারত এমন এক আশ্চর্য দেশ, যেখানে প্রতি বছর মোট ১৬ লাখ কোটি টাকা ব্যয় হয় শুধু বিবাহানুষ্ঠান আয়োজনে, আর অন্যদিকে কৃষিপণ্যের উপযুক্ত দাম না পেয়ে আত্মহত্যার পথ বেছে নেন অভাবের তাড়নায়। এই বিষয়টিই ব্যথিত করেছিল মহারাষ্ট্রের অমরাবতীর বাসিন্দা অভয় দেওয়ারে এবং প্রীতি কুম্ভারেকে। ফলে তাঁরা দু’জন যখন পরস্পর বিবাহবন্ধনে আবদ্ধ হবেন বলে স্থির করলেন, তখন ঠিক করলেন নিজেদের বিয়ের অনুষ্ঠানের মাধ্যমে একটি ব্যতিক্রমী দৃষ্টান্ত স্থাপন করবেন। এম‌ন এক দৃষ্টান্ত, যা দেখে এর পর বিয়ের অনুষ্ঠানে লক্ষ লক্ষ টাকা অপব্যয় করার আগে ভারতীয় বাবা-মা বা বিয়ের পাত্র-পাত্রীরা দু’বার ভাববেন। 
দিন কয়েক আগে যখন অভয় ও প্রীতি বিবাহবন্ধনে আবদ্ধ হন অমরাবতীর অভিযান্ত ভবনে তখন নামমাত্র আয়োজনে বিয়ের কর্তব্য সারেন। কিন্তু তেমনটা তো অনেকেই করেন। অভয়-প্রীতির বিশিষ্টতা অন্যত্র। তাঁরা নিজেদের বিয়ের খরচ বাঁচিয়ে খরচ করেছেন অন্যত্র। যেসব কৃষক পরিবারের একমাত্র উপার্জনকারীরা অভাবের তাড়নায় আত্মহত্যা করেছেন, সেই রকম ১০টি পরিবারকে ২০ হাজার টাকা করে দিয়েছেন অভয়-প্রীতি। পাশাপাশি অমরাবতীর ৫টি লাইব্রেরিতে মোট ৫২ হাজার টাকার বই দান করেছেন তাঁরা, যে বইগুলো চাকরির পরীক্ষার প্রস্তুতিতে কাজে লাগবে। সেইসঙ্গে বিয়েতে আমন্ত্রিতদের সমজাতীয় সমাজসেবায় উদ্বুদ্ধ করার লক্ষ্যে বিয়ের অনুষ্ঠানে তাঁরা আহ্বান করেছিলেন সমাজের কিছু নামকরা ব্যক্তিত্বকে। তাঁরা এসে কিছু অনুপ্রেরণামূলক বক্তব্য রাখেন অভ্যাগতদের সামনে। সব মিলিয়ে সত্যিই এক ব্যতিক্রমী বিবাহানুষ্ঠানের আয়োজন করতে সক্ষম হন অভয়-প্রীতি। 
আমাদের দেশে এমন কিছু ব্যক্তিত্ব থাকেন, যাঁরা নিজেদের বা সন্তান-সন্ততির বিয়েতে বিপুল পরিমাণে অর্থব্যয়ের কারণে উঠে আসেন খবরের কাগজের শিরোনামে। অভয়-প্রীতি খবরের শিরোনামে এসেছেন সম্পূর্ণ অন্য কারণে। বিয়ের অনুষ্ঠানের পরিকল্পিত সামান্যতাই তাঁদের বিশিষ্ট করে তুলেছে। বিয়েতে জাঁকজমক করার পরিবর্তে সমাজের জন্য কিছু করাটা তাঁদের কাছে বেশি জরুরি মনে হয়েছিল। অভয়-প্রীতি চেয়েছিলেন দৃষ্টান্ত স্থাপন করতে। তা তাঁরা সত্যিই করেছেন। তাঁদের দৃষ্টান্তে ক’জন অনুপ্রাণিত হন, সেটাই এখন দেখার। 
আরও পড়ুন
বলিউডের এই ১১ নায়িকার কাছে বিয়েটাই জীবনের ‘একমাত্র বিষয়’ ছিল না। তারিফ প্রাপ্য
আজ বাদে কাল বিয়ে? এই ১০টি খাবার খাবেন না